B’effett mil-lum, persuni li għandhom il-Coronavirus u ġew ordnati li joqogħdu f’iżolament f’darhom ser jiġu mmultati €10,000 kull darba li ma jinstabux f’darhom waqt spezzjonijiet mill-Pulizija. Ilbieraħ filgħaxija, permezz ta’ avviż legali il-Gvern ħabbar li persuni li għandhom il-COVID-19, u m’għadhomx bżonn jinżammu l-isptar, iridu jibqgħu f’iżolament taħt osservazzjoni medika. Sal-bieraħ, persuni li kienu fi kwarantina – kemm jekk bħala prekawzjoni kif ukoll f’każi konfermati – kienu qed jiġu mmultati €3,000 jekk jiksru din l-ordni. Il-multa issa telgħet għal €10,000 għal persuni li rriżultaw pożittiv għal virus u ma jirrispettawx l-ordni ta’ iżolament. Fl-aħħar 24 siegħa, persuna waħda nqabdet mill-pulizija tikser il-kwarantina obbligatorja waqt it-303 spezzjonijiet li saru f’Malta u 28 spezzjoni li saru f’Għawdex. L-ispezzjonijiet qed isiru minn uffiċjali tal-awtoritajiet tas-saħħa u d-Dipartiment tal-Protezzjoni Ċivili. Bosta ħwienet komplew iħarsu l-miżura u baqgħu magħluqa biex jitnaqqsu l-infezzjonijiet fil-komunità. Mit-3,400 spezzjoni li saru sa issa, l-ebda stabbiliment ma nqabad miftuħ. Multi ta’ €3,000 se jiġu imposti għal kull darba li jinqabdu ma jsegwux il-liġi.